
На основу члана 138. став 1. Устава Републике Србије („Сл. гласник РС“ бр. 98/06) и  члана 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада Предшколске установе “Бошко Буха“ из Београда, по притужби М. С. из Београда, Заштитник грађана  

У Т В Р Ђ У Ј Е
Предшколска установа „Бошко Буха“ из Београда начинила је пропуст на штету детета М.С., на тај начин што је, супротно важећим прописима из области васпитања и образовања, одбила захтев за упис детета са сметњама у развоју у редован процес васпитања и образовања, чиме је повредила право детета на квалитетно образовање, гарантовано Конвенцијом о правима детета, Уставом Републике Србије и домаћим законодавством.  
На основу Уставом и законом прописаних овлашћења, Заштитник грађана упућује Предшколској установи „Бошко Буха“ из Београда следеће 

П Р Е П О Р У К Е
I
Потребно је да Предшколска установа „Бошко Буха“ обезбеди упис детета М. С. у одговарајућу редовну вртићку групу и образовање и васпитање детета у редовном васпитно-образовном процесу, у складу са мишљењем Комисије за процену потреба за пружањем додатне образовне, здравствене или социјалне подршке детету/ученику.  
II

Потребно је да Предшколска установа „Бошко Буха“ упути писано извињење детету М.С. и родитељима због пропуста који је установа  начинила на штету детета.
III

Потребно је да Предшколска установа „Бошко Буха“, самостално или у сарадњи са другим органима, установама и службама, обезбеди додатну подршку и помоћ  детету М.С. чија је потреба утврђена Мишљењем Комисије за процену потреба за пружањем додатне образовне, здравствене или социјалне подршке детету/ученику од 22. 03. 2015. године.
IV

Потребно је да директор Предшколске установе „Бошко Буха“ обезбеди да Предшколска установа у даљем раду и свим будућим случајевима поступа законито, правилно,  у складу са начелом инклузије деце са сметњама у развоју у редован образовно-васпитни процес и другим  начелима образовања и васпитања а нарочито хитно, са посебном пажњом када се ради о деци са сметњама у развоју којима је потребна  додатна помоћ и подршка.
Предшколска установа „Бошко Буха“ из Београда обавестиће Заштитника грађана о поступању по препоруци под бројем I у року од 21 дан од дана пријема овог акта уз достављање доказа о поступању по препорукама.

 Предшколска установа „Бошко Буха“ из Београда обавестиће Заштитника грађана о поступању по препорукама број II и III у року од 60 дана од дана пријема овог акта уз достављање доказа о поступању по препорукама.

Предшколска установа „Бошко Буха“ из Београда обавестиће Заштитника грађана о мерама које су предузете ради поступања по препоруци под бројем IV у року од 60 дана од дана пријема овог акта уз достављање доказа о предузетим мерама.
Р А З Л О З И
Заштитник грађана је примио притужбу М. С. из Београда, на поступање Предшколске установе  „Бошко Буха“ из Београда. У притужби је навела да њена ћерка М.С., која има ослабљено чуло вида, није примљена у жељени објекат Предшколске установе (у даљем тексту: ПУ) најближи месту становања, већ јој је понуђен упис у развојну групу у другом објекту ове установе.

По спроведеном поступку контроле законитости и правилности рада ПУ „Бошко Буха“ и увида у достављену документацију, утврђене су следеће чињенице:
Притужиља је дана 24.08.2015. године поднела захтев за упис детета М.С., рођеног 2010. године, у вртић „Дунавска бајка“, „Цврчак“ или „Јежурко“. У одељку захтева који се односи на здравствене податке о детету, наведено је да дете има здравствене проблеме („слабовидо“).
У одговору установе од 14. 06. 2015. године, родитељима је понуђен упис детета М.С. у развојну групу објекта „Весна“ у Падинској скели, која функционише на такав начин да уписана деца „највећи део времена проводе у редовној групи, укључена у заједничке активности, уз константну подршку дефектолога“.

Увидом у Мишљење Комисије за процену потреба за пружањем додатне образовне, здравствене или социјалне подршке детету/ученику (у даљем тексту: Комисија) број: 560-165/2014 од 22. 03. 2015. године, утврђено је да је мал. М.С чуло вида ослабљено, да од новембра месеца 2014. године похађа вртић при школи „Драган Ковачевић“, да са њом ради један дефектолог недељно, као и да има приватног дефектолога. Закључак Комисије је да дете у оквиру права на подршку у систему образовања, здравствене и социјалне заштите остварује право на похађање вртића ПУ „Бошко Буха“, као и наставак похађања дефектолошких и логопедских третмана вртићке групе у школи „Драган Ковачевић“.
Право на образовање зајемчено је Конвенцијом о правима детета,  Уставом Републике Србије и бројним прописима из области образовања и васпитања. Законом о основама система образовања и васпитања
 је утврђено да систем образовања и васпитања мора да обезбеди за сву децу, ученике и одрасле једнако право и доступност образовања и васпитања без дискриминације и издвајања по основу пола, социјалне, културне, етничке, религијске или друге припадности, месту боравка, односно пребивалишта, материјалног или здравственог стања, тешкоћа и сметњи у развоју и инвалидитета, као и по другим основама.
 Одредбом члана 4. став. 2. Закона о предшколском васпитању и образовању
, у оквиру циљева предшколског васпитања и образовања, прописано је једнако право и доступност свих облика предшколског васпитања и образовања, без дискриминације и издвајања по основу пола, социјалне, културне, етничке, религијске или друге припадности, месту боравка, односно пребивалишта, материјалног или здравственог стања, тешкоћа и сметњи у развоју и инвалидитета, као и по другим основама, у складу са законом.
Дакле, важећи прописи из области образовања и васпитања као основни принцип постављају једнако право на образовање и доступност образовања и васпитања без дискриминације за сву децу. Суштина овог принципа је отклањање физичких и комуникацијских баријера и повећање нивоа укључености деце из друштвено осетљивих група у редован образовни систем, којима је услед социјалне ускраћености, сметњи у развоју, инвалидитета, тешкоћа у учењу или других разлога потребна додатна подршка. 
Циљеви образовања постављени у Конвенцији су од великог значаја јер унапређују, подржавају и штите суштинске вредности - људско достојанство и достојанство сваког детета, узимајући у обзир и посебне развојне потребе детета.
Ратификацијом Конвенције о правима детета, Република Србија се обавезала да сваком детету обезбеди образовање усмерено на развој дететове личности и менталних и физичких способности до њихових крајњих граница.
Дете са сметњама у развоју, као и свако друго дете, има право на образовање и васпитање које уважава његове  образовне и васпитне  потребе у редовном систему образовања и васпитања, уз додатну подршку тамо где је она потребна, а обавеза је свих установа и државних органа да се детету са сметњама у развоју омогући оптимално укључивање у редован образовно-васпитни рад и његово осамостаљивање у вршњачком колективу.
М.С. има право да похађа редовну вртићку групу ПУ „Бошко Буха“. Упис детета у развојну групу установе, представљало би  поступање супротно не само мишљењу Комисије и повреду његовог права, већ и прописима који регулишу област образовања и васпитања.  Стога је ПУ „Бошко Буха“ у обавези да ову неправилност отклони, а детету М. С. обезбеди остваривање оних права која му, у области образовања и васпитања, припадају. 

Своје право на похађање вртића М.С није остварило похађањем вртићке групе при школи „Драган Ковачевић“, јер се ради о школи за слабовиду децу, која има посебне програме и услове рада, а инсистирање на томе да је на тај начин остварено дететово право на похађање вртића није у складу са налазом Комисије и уједно представља кршење права М.С. на образовање и васпитање, које му је гарантовано.
Упис М.С. у редовну вртићку групу, у складу са начелима инклузивног образовања и васпитања , према критеријумима који су предвиђени важећим законским и подзаконским актима, уз уважавање мишљења Kомисије  о процени дететових потреба за подршком, начин је да се пропуст предшколске установе у овом случају у потпуности отклони. Заштитник грађана такође налази да је одлика одговорног рада органа и установа када, у случају пропуста, упуте извињење због пропуста и евентуалне штете које је пропуст нанео.
На основу свих утврђених чињеница и околности, Заштитник грађана је, применом чл. 31. ст. 2. Закона, упутио препоруке ПУ „Бошко Буха“ из Београда у циљу отклањања пропуста, умањења последица начињених пропуста, унапређења рада установе и спречавања сличних пропуста у будућности.
	ЗАМЕНИЦА ЗАШТИТНИКА ГРАЂАНА

	

	Гордана Стевановић

